पाएं अपने शहर की ताज़ा ख़बरें और फ्री ई-पेपरडाउनलोड करें
मुंबई. जल्दी ज्यादा पैसा कमाने के चक्कर में फिल्म बंटी व बबली की तरह लोगों को चूना लगानेवाले मियां-बीवी पुलिस की गिरफ्त में आ गए हैं। पुलिस ने महानगर के दो वरिष्ठ नागरिकों को लूटकर फरार होनेवाले पति-पत्नी शाहीन खान (20) व रेहान खान (22) को गिरफ्तार कर लिया है।
अजमेर से पकड़े गए इस दंपति ने पुलिस के सामने कबूल कर लिया है कि उन्हें अपने बच्चे की डिलीवरी के लिए पैसों की जरूरत थी, इसलिए उन्होंने लूट की वारदात को अंजाम दिया था। महानगर के मालवणी इलाके में रहनेवाले रेहान व शहीन को पुलिस ने अजमेर से गिरफ्तार किया है। पुलिस के मुताबिक सबसे पहले दोनों ने काम के लिए पायधुनी में रहनेवाली शईदा शाह से संपर्क किया।
शाह अपने घर में अकेले रहती थी क्योंकि उसके तीनों बेटे अलग-अलग शहरों में बस गए थे। पांच साल पहले शहीन शाह के घर में नौकरानी के रूप में काम करती थी। उम्रदराज शाह को विश्वास में लेने के लिए एक दिन शहीन व उसके पति ने उसे चार किलो आम लाकर दिए। इसके बाद शहीन ने शाह से कहा कि वह उनके लिए चाय बना कर लाती है, पर उसने चाय में कोई जहरीला पदार्थ मिला दिया। चाय का एक घंूट पीने के बाद उसे चाय अच्छी नहीं लगी, इसलिए उसने पीने से इनकार कर दिया।
पर शाह ने शहीन को सौ रुपए दिए। इस दौरान घर में अचानक शाह का कोई रिश्तेदार आ गया। लिहाजा रेहान को घर छोड़कर जाना पड़ा। दो दिन बाद शहीन फिर अपने पति के साथ शाह के साथ घर में आई। इस बार दोनों पूरी तरह से लूट के इरादे से आए थे। इसलिए दोनों ने शाह को क्लोरोफार्म सुंघाकर बेहोश कर दिया। इसके बाद दोनों अलमारी में रखे 60 हजार रुपए नगद व एक लाख 90 हजार रुपए के गहने लेकर फरार हो गए। कुछ दिनों बाद यह दंपति नागपाड़ा में रहनेवाली 65 वर्षीय एक महिला के संपर्क में आया।
शहीन पहले इस इलाके में रह चुकी थी इसलिए बुजुर्ग महिला ने उसे पहचान लिया। शहीन ने महिला से कहा कि वह गर्भवती है। वह जेजे अस्पताल में इलाज के लिए आई है। इसलिए उसे कुछ दिन रहने के लिए जगह चाहिए। महिला ने शहीन को घर में रहने की अनुमति दे दी। पांच दिन रहने के बाद शहीन ने फिर वहां पर लूट की योजना बनाई। पहले की तरह फिर उन्होंने इस बुजुर्ग महिला को भी क्लोरोफार्म सुंघाकर बेहोश कर दिया। फिर घर में रखे आठ हजार रुपए व एक मोबाइल लेकर फरार हो गए।
जल्दी-जल्दी हुई लूट की दो वारदातों के चलते मामले की जांच के लिए क्राइम ब्रांच ने पुलिस की एक टीम बनाई और मामले की जांच शुरू की। जांच के बाद पुलिस ने अजमेर के होटल से रेहान व शहीन को गिरफ्तार किया। शहीन के गर्भवती होने व रेहान के अलग तरह के चेहरे के चलते पुलिस को उन्हें ढूंढने में काफी आसानी हुई।
पुलिस ने आशंका जाहिर कि इन दोनों आरोपियों ने हैदराबाद में भी मुंबई जैसी लूट की घटनाओं को अंजाम दिया है। दोनों को पायधुनी पुलिस स्टेशन के हवाले कर दिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn